Blcháč, Ján, poslanec NR SR (2022-12-07):
Vážený pán predsedajúci, kolegyne, kolegovia, ja chcem oceniť túto snahu predkladateľov o návrh na úpravu zákona o cestovnom ruchu, jednoducho povedané, ktorý uzrel svetlo sveta začiatkom roku 2010, dovtedy sa cestovný ruch rozvíjal na báze individuálnych aktivít podnikateľov, jednotlivcov, organizácií. Vznikali aj neformálne organizácie, ale až po prijatí zákona č. 91/2010 Z. z. sa začali vytvárať oblastné organizácie cestovného ruchu. Jedna z najstarších je aj tá naša, ktorej predsedám, Región Liptov. Práve v tomto roku majú desiate výročie, oslavujeme, a preto by naozaj nebolo dobré, keby dostali, dostali do vienka darček v podobe, že by mali práve v takomto štádiu vývoja zaniknúť, a musím povedať, že vďaka týmto organizáciám destinačného manažmentu sa systematicky a s podporou, s aktívnou podporou štátu prostredníctvom ministerstva dopravy a výstavby darí vytvárať infraštruktúru cestovného ruchu, ale aj podporovať rôzne aktivity, rôzne podujatia, ktoré slúžia na uspokojovanie potrieb turistov, návštevníkov rôznych regiónov Slovenska. Toľko asi na úvod, ja by som si tiež dovolil následne prečítať jeden pozmeňovací návrh, ktorý má dve časti. V jednom, v tej prvej časti je odôvodnenie také, že vypúšťajú sa ustanovenia, ktoré sa týkajú investičnej pomoci vrátane poznámok pod čiarou z dôvodu, že zákon 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov upravuje túto problematiku nanovo a tieto ustanovenia zákona neboli dodnes aplikované v praxi a nie sú vykonateľné. Preto tá prvá časť pozmeňovacieho návrhu. A druhá časť pozmeňovacieho návrhu je z dôvodov reakcie na covid pandémiu a cieľom tejto navrhovanej právnej úpravy je vzhľadom na pretrvávajúcu situáciu spojenú s pandémiou doplnenie prechodného ustanovenia, ktoré umožňuje organizáciám cestovného ruchu žiadať o dotáciu poskytovanú ministerstvom dopravy, výstavby podľa údajov predkrízového roku 2019. Právna úprava je definovaná ako prechodné ustanovenie na rok 2024. To sú tie posuny, ktoré sú zákonom stanovené, a jednoducho povedané, aby sa mohla prekonať tá covidová, ten covidový čas z roku 2020 – ´21, podľa ktorých by sa mala vypočítať dotácia na rok 2024, tak práve tento návrh rieši to, aby sa za základ dotácie pre rok 2024 zobrali výsledky, napríklad daň z ubytovania a vôbec podklady pre udelenie dotácie z ministerstva dopravy, výstavby jednotlivým oblastným organizáciám, ale aj krajským organizáciám cestovného ruchu práve na základe roku 2019. Je to prekonzultované aj s ministerstvom dopravy a výstavby. Takže dovolil by som si teda prečítať pozmeňujúci a doplňujúci návrh poslanca Národnej rady Slovenskej republiky Jána Blcháča k návrhu poslancov Národnej rady Slovenskej republiky Miloša Svrčeka, Borisa Kollára, Petra Pčolinského a Ľudovíta Gogu na vydanie zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov (tlač 1232). Zákon č. 91/2010 Z. z. o podpore cestovného ruchu v znení zákona č. 556/2010 Z. z., zákona č. 386/2011 Z. z., zákona č. 352/2013 Z. z., zákona č. 415/2013 Z. z., zákona č. 125/2016 Z. z., zákona č. 347/2018 Z. z., zákona č. 221/2019 Z. z., zákona č. 399/2019 Z. z., zákona č. 90/2020 Z. z., zákona č. 342/2020 Z. z., zákona č. 501/2021 Z. z. a zákona č. 92/2022 Z. z. sa dopĺňa takto: 1. Čl. I sa dopĺňa druhým bodom, ktorý znie: „2. § 27b až 27i vrátane nadpisov nad § 27d, 27f a 27g a nadpisov sa vypúšťajú. Poznámky pod čiarou k odkazom 9e až 9t sa vypúšťajú.“ Doterajšie body 2 až 4 sa označujú ako body 3 až 5. 2. Čl. I sa dopĺňa šiestym bodom, ktorý znie: „6. § 31e sa dopĺňa odsekom 4, ktorý znie: „(4) Ustanovenie § 29 ods. 4 sa na poskytnutie dotácie v roku 2024 nepoužije a pri výpočte maximálnej výšky dotácie pre oblastnú organizáciu a dotácie pre krajskú organizáciu sa použijú údaje za rok 2019, ak a) súhrnná hodnota vybratých členských príspevkov oblastnej organizácie v roku 2022 je nižšia ako súhrnná hodnota vybraných členských príspevkov oblastnej organizácie v roku 2019, alebo ak súhrnná hodnota vybratej dane za ubytovanie všetkých členských obcí oblastnej organizácie v roku 2022 je nižšia ako súhrnná hodnota vybranej dane za ubytovanie všetkých členských obcí oblastnej organizácie v roku 2019, b) súhrnná hodnota vybratých členských príspevkov krajskej organizácie v roku 2022 je nižšia ako súhrnná hodnota vybratých členských príspevkov krajskej organizácie v roku 2019, alebo ak súhrnná hodnota vybratej dane za ubytovanie všetkých členských obcí krajskej organizácie v roku 2022 je nižšia ako súhrnná hodnota vybratej dane za ubytovanie všetkých členských obcí krajskej organizácie v roku 2019.“.“ Ďakujem, skončil som.